HIER kort voor Kersfees is die Watergat 'n miernes van bedrywigheid, en ek het nie tyd om te veel te skryf nie. Maar ons sal ons plig versuim as ons die lojale lesers van hierdie rubriek en die Fever nie 'n geseënde Kersfees en Voorspoedige Nuwe Jaar toewens nie. Ons gesels weer in die nuwe jaar, en hoop die feestyd verloop met die ware betekenis van die tyd, met die klem op die geboorte van 'n Spesiale Baba tweeduisend jaar gelede en nie op 'n vet rooi man in 'n Coca-Cola-pak nie.
Ek sê totsiens met Oom Pottie twee beste Kersfeesstories vanjaar, 'n vrou soek deur die laaste paar kalkoene in 'n winkelvrieskas, en vra die assistent terwyl sy die kalkoene ondersoek.
"Kan ek hulle nie groter kry nie?" "Nee mevrou," kom die antwoord, "hulle is ongelukkig almal dood." 'n Man verskyn in die hof in die Kerstyd. Die landdros is gemoedelik, en vra die man op watter aanklag hy verskyn.
"Omdat ek my Kers-inkopies vroeg gedoen het," kom die antwoord. "Nou waarom sal jy ge-arresteer word omdat jy vroeg Kers-inkopies doen?", vra die landdros. "Ek het dit gedoen voordat die winkel oopgesluit is."